OpenLLM-France/wikimedia huggingface dataset:
# Lock, Stock and Two Smoking Barrels

Lock, Stock and Two Smoking Barrels (euskaraz Itxi, bildu eta bi kanoi ketsu) 1998ko Guy Ritchie britainiar zinema zuzendariaren thriller-komedia filma da.
Filma 2000ko Snatch filmaren aurrekaria izan zen (hura jada diru aurrekontu handia izanik, nazioartean oihartzun handiagoa izan zuen). Aktore batzuek bi filmotako paper nagusietan antzeztu zuten: Jason Statham edota Vinnie Jones. Bestalde, 2000n film horretan oinarritutako Lock, Stock... telesaila estreinatu zen.
Eszena ezagunenetakoak Hundred Mile High City abestiaren doinuaz pertsonaia nagusiak poliziak atzetik jarraika dituztela eta Londresko kaleetan barna korrika ihes egiten duteneko hasierakoa da.

## Argumentoa

Oharra: Atal honek istorio osoa edo amaiera argitzen du.
Bacon, Soap, Tom eta Eddy (Jason Statham, Dexter Fletcher, Jason Flemyng eta Nick Moran), umetatiko lagunak, Londres hiriko gazte batzuk dira. Egun batez denen artean 100.000 libera elkartu eta Harry "Aizkora" Lonsdale (P. H. Moriarty) izeneko auzoko jauntxoarekin "brag hiru kartetan" izeneko karta jokoan jokatzeko hitzordua egin dute. Hala ere, Harryk bere bizkarzain Barry "Baptista" (Lenny McLean) izenekoaren bidez Eddy kartetan oso trebea dela jakin duenez, jokoa aldez aurretik azpijokoaz baliatuz moldatu egin du. Horrela, Eddyk galtzean, Harryk adiskide taldea 500.000 libera aste bateko epean ematera behartu du: hain egun gutxitan dirutza hori eskuratzeko aukera gutxi dituela badakienez, Eddyren aurkako mendeku pertsonal bati ekin dio. Barry "Baptistak" Eddyri zorra kitatu gabe iragaten den egun bakoitzeko, lagunetako bati hatz bat ebakiko diola ohartarazi dio.

## Aktoreak

* Jason Flemyng: Tom
* Dexter Fletcher: Soap
* Nick Moran: Eddy
* Jason Statham: Bacon
* Steven Mackintosh, Winston
* Sting: JD
* Nick Marcq: Charles
* Vinnie Jones: Chris
* Lenny McLean: Barry "Baptista"
* Steve Sweeney: Plank
* Peter McNicholl: Chrisen semea
* Suzy Ratner: Gloria
* P. H. Moriarty: Harry "Aizkora" Lonsdale
* Stephen Marcus: Nick "Greziarra"
* Vas Blackwood: Rory Breaker
* Frank Harper: Diamond Dog
* Alan Ford: Alan
* Victor McGuire: Gary
* Jake Abraham: Dean
* Rob Brydon: trafiko zaindaria
* Danny John-Jules: tabernaria

## Ikus gaiera

* Snatch (Guy Ritchie, 2000)

## Kanpo estekak

* Lock, Stock and Two Smoking Barrels filmaren IMDBko fitxa ikusgai (Ingelesez)
* Lock, Stock and Two Smoking Barrels filmaren trailer edo iragarkia ikusgai (Ingelesez)
* Datuak: Q851095
# The Gentlemen (2019ko filma)

The Gentlemen (euskaraz: «Jauntxoak»), Guy Ritchie ingelesak 2019an zuzendutako ekintza eta komedia film bat da. Matthew McConaughey, Charlie Hunnam, Henry Golding, Michelle Dockery, Jeremy Strong, Eddie Marsan, Colin Farrell eta Hugh Grant aktoreek antzeztu zuten.

## Argumentua

Oharra: Atal honek istorio osoa edo amaiera argitzen du.
Mickey Pearson britainiar estilodun gangster eta kannabis trafikatzailea bere inperioa jatorria Oklahoman duen aberats dinastia bati saltzen saiatu da. Horrek gatazkak sortu ditu aurkariekin, boxeoko entrenatzaile batekin eta ikertzaile pribatu oso zorrotz batekin.

## Aktoreak

* Matthew McConaughey: Mickey Pearson
* Charlie Hunnam: Raymond Smith
* Henry Golding: Dry Eye
* Michelle Dockery: Rosalind Pearson
* Jeremy Strong: Matthew Berger
* Colin Farrell: Entrenatzailea
* Hugh Grant: Fletcher
* Eddie Marsan: Big Dave
* Chidi Ajufo: Bunny
* Jason Wong: Phuc
* Brittany Ashworth: Ruby
* Samuel West: Lord Pressfield
* Eliot Sumner: Laura Pressfield
* Lyne Renée: Jackie
* Chris Evangelou: Primetime
* Franz Drameh: Benny
* Bugzy Malone: Ernie
* Tom Wu: Lord George

## Kanpo loturak

* Webgune ofiziala (Ingelesez)
* IMDBko fitxa irakurgai (Ingelesez)
# Charlie Hunnam

Charles Matthew Hunnam (1980ko apirilaren 10a, Newcastle upon Tyne) ingeles zinema eta telebistako aktore bat da. Antzeztutako telesail nabarienen artean, Sons of Anarchy (2008-2014), Queer as Folk (1999-2000) eta Undeclared (2001-2002) daude, eta film nagusien, artean Nicholas Nickleby (2002), Green Street (2005), Pacific Rim (2013), The Lost City of Z eta King Arthur: Legend of the Sword (2017).

## Filmografia
### Zinema

| Urtea | Filma | Pertsonaia | Oharrak |
| 1999 | Whatever Happened to Harold Smith? | Daz | |
| 2002 | Abandon | Embry Larkin | |
| 2002 | Nicholas Nickleby | Nicholas Nickleby | |
| 2003 | Cold Mountain | Bosie | |
| 2005 | Green Street | Pete Dunham | |
| 2006 | Children of Men | Patric | |
| 2011 | The Ledge | Gavin Nichols | |
| 2012 | 3, 2, 1... Frankie Go Boom | Frankie | |
| 2012 | Deadfall | Jay | |
| 2013 | Pacific Rim | Raleigh Becket | |
| 2015 | Crimson Peak | Alan McMichael | |
| 2017 | The Lost City of Z | Percy Fawcett | |
| 2017 | King Arthur: Legend of the Sword | Arthur Pendragon | |
| 2018 | Papillon | Henri Charrière | Filmatzeke |

### Telebista

| Urtea | Telesaila | Pertsonaia | Oharrak |
| 1998 | Byker Grove | Jason Chuckle | 3 atal |
| 1999 | My Wonderful Life | Wes | Atala: "Moving On" |
| 1999-2000 | Queer as Folk | Nathan Maloney | 10 atal |
| 1999 | Microsoap | Brad | Atala: "2.6" |
| 2000 | Young Americans | Gregor Ryder | 3 atal |
| 2001-2002 | Undeclared | Lloyd Haythe | 17 atal |
| 2008-2014 | Sons of Anarchy | Jackson "Jax" Teller | 92 atal |

## Kanpo loturak

* IMDBko fitxa irakurgai (Ingelesez)
* Datuak: Q356294
* Multimedia: Charlie Hunnam / Q356294
# Mario Beccaria

Mario Beccaria (Sant'Angelo Lodigiano, Lombardia, Italia, 1920ko ekainaren 18a – 2003ko azaroaren 22a) politikari kristau demokrata izan zen.
Musikazale amorratua ere bazen: 1950eko hamarkadan, Amundis ongintza elkarteko zuzendaritza taldeko kide izan zen. Elkarte haren helburua zen tokiko abeslariak eta musikariak ezagutaraztea.
1968tik 1972ra eta 1972tik 1976ra Italiako Diputatuen Ganberako legebiltzarkide izan zen.
Sant'Angelo Lodigiano herrian bada hari eskainitako kale bat.

## Erreferentziak

* ↑ Ambizioni e reputazioni: élite nel Lodigiano tra età moderna e contemporanea (pag. 209)
* ↑ (Italieraz) Il Lodigiano nel Novecento: la cultura (431. orrialdea).
* ↑ (Italieraz) Via Onorevole Mario Beccaria, Sant'Angelo Lodigiano
* ↑ (Italieraz) Ricordando Mario Beccaria

## Kanpo estekak

* (Italieraz) Mario Beccariaren lan parlamentarioak
* Datuak: Q21101292
* Multimedia: Mario Beccaria / Q21101292
# Sagailo zikloniko

Sagailo ziklonikoa edo ekaitz-marea kostaldeko uholde bat edo tsunami baten antzeko fenomeno bat da, urak gora egiten duelako, eta presio txikiko sistema meteorologikoekin lotuta egoten da, zikloiekin adibidez. Uraren maila marearen ohiko mailatik gora nola igotzen den neurtzen da, eta ez da olatuen efektua kontatzen.
Sagailo ziklonikoa eragiten duen faktore meteorologiko nagusia abiadura handiko haizea da, ibilbide luze batean ura kostaldera bultzatzen duena. Ekaitz-mareen larritasunari eragiten dioten beste faktore batzuk hauek dira: ekaitzaren ibilbidean ur-masaren sakonera txikia eta orientazioa, mareen unea eta ekaitzaren ondoriozko presio atmosferikoaren erorketa. Klima-aldaketak ekaitz-mareen arriskua areagotu dezakeela iradoki da.
Batzuek teorizatzen dute, muturreko baldintza meteorologikoak handiagoak diren heinean eta klima-aldaketaren ondorioz itsas mailak gora egiten duen heinean, sagailo ziklonikoak kostaldeko populazioentzat arrisku gehiago sortzea espero dela. Komunitateek eta gobernuek azpiegitura gogorrak eraiki ditzakete, hala nola mareen aurkako hesiak eta azpiegitura bigunak, hala nola kostaldeko dunak edo mangladiak, kostaldeko eraikuntza-praktikak hobetuz eta gizarte-estrategiak landuz, hala nola alerta goiztiarra, hezkuntza eta ebakuazio-planak.

## Erreferentziak

* ↑ (Ingelesez) Garner, Andra J.; Mann, Michael E.; Emanuel, Kerry A.; Kopp, Robert E.; Lin, Ning; Alley, Richard B.; Horton, Benjamin P.; DeConto, Robert M. et al.. (2017-11-07). «Impact of climate change on New York City’s coastal flood hazard: Increasing flood heights from the preindustrial to 2300 CE» Proceedings of the National Academy of Sciences 114 (45): 11861–11866. doi:10.1073/pnas.1703568114. ISSN 0027-8424. PMID 29078274. PMC PMC5692530. (Noiz kontsultatua: 2022-09-28).
* ↑ «Extremes, Abrupt Changes and Managing Risks» The Ocean and Cryosphere in a Changing Climate (Cambridge University Press): 589–656. 2022-04-30 (Noiz kontsultatua: 2022-09-28).

## Kanpo estekak

* Datuak: Q121742
* Multimedia: Storm surges / Q121742
# Mary Adamson Anderson Marshall

Mary Adamson Anderson Marshall (Boyndie, Banffshire, Eskozia, 1837ko urtarrilaren 17a – 1910) britainiar medikua eta Edinburgoko zazpiak taldeko kidea izan zen, Edinburgoko Unibertsitatean medikuntza ikasi zuten lehen emakumeak.

## Ibilbidea

Mary Gavin (Mann, ezkongabe abizenagatik) eta Alexander Govie Anderson agurgarriaren alaba. Marshall Edinburgoko Unibertsitatean hasi zen medikuntza ikasten, eta Edinburgoko Zazpiak taldeko kide izan zen Emily Bovell, Matilda Chaplin, Helen Evans, Sophia Jex-Blake, Edith Pechey eta Isabel Thornerekin.1872an Edinburgoko Unibertsitateak erabaki zuenean emakumeek ez zutela medikuntzan lizentziatu titulurik jasoko, Andersonek Parisen jarraitu zituen ikasketak.
1879an, Parisko Medikuntza Fakultatean medikuntza doktore titulua jaso zuen. Bere tesia idatzi zuen estenosi mitralari buruz, eta estenosi horren maiztasuna altuagoa dela emakumeetan gizonetan baino. ("Du rêtrécissement mitral: sa fréquence plus grande chez la femme que chez l'homme").
Maryleboneko Emakumeen Ospitale Berriko doktorea izan zen, eta Claud Marshallekin ezkondu zen.

## Aintzatespenak

* Edinburgoko zazpiak hil ondorengo medikuntza tituluarekin aintzatetsi zituen Edinburgoko Unibertsitateak McEwan Sala aretoan 2019ko uztailaren 6an, larunbata. Tituluak Edinburgoko Medikuntza Eskolan ikasten ari ziren ikasleek jaso zituzten haren izenean. Graduazioa Edinburgoko Unibertsitateak Edinburgoko zazpien lorpenak eta garrantzia ospatzeko egindako omenaldietako lehena izan zen.

## Erreferentziak

* ↑ Elston, M. A.. «Edinburgh Seven» Oxford Dictionary of National Biography (Oxford University Press).
* ↑ Moulinier, Pierre. «MARSHALL ANDERSON (Mary Adamson)» BIU Santé.
* ↑ «Bibliothèque numérique Medic@» BIU Santé.
* ↑ The Lancet. Dec 31, 1910.
* ↑ Mary Adamson Anderson. geni.com.
* ↑ Drysdale, Neil. «UK's first female students posthumously awarded their medical degrees in Edinburgh» Press and Journal.

## Kanpo estekak

* Datuak: Q18917724
# Toponimia

Toponimia (grezieratik topos, «leku» + nomos «izen») leku-izenak (toponimoak) aztertzen dituen onomastikaren atala da. Toponimoen jatorriak, esanahiak, erabilerak eta motak aztertzen ditu. Geografia lekuak —hala nola herri, ibai edo mendiak— adierazteko, izendatzeko edo ezagutzeko erabiltzen den hitza edo hitzak dira toponimoak.

## Toponimiaren ikergaia

Bi dira toponimiaren sail nagusiak: biztanleak dituzten lekuen izenaz (herri, hiri, auzo eta abarren izenak) arduratzen dena bata, eta izadi izenak (ibai, mendi, haitzulo, ibar eta abarren izenak) biltzen eta aztertzen dituena bestea.
Toponimiak hitzen jatorria eta garapena aztertzen duen jakintzarekin (etimologia) harremanak ditu, eta leku izenaren historiaz eta geografiaz ere arduratzen da. Izan ere, azken alor hori alde batera utzi da askotan, eta garrantzi handiagoa eman zaie etimologia azterketei. Bestalde, leku izenak hizkuntza batean baino gehiagotan izan duen erabilera aztertu ohi du toponimiak, eta horretarako hizkuntza batetik bestera egin diren fonetika aldaketak eta idatzizko aztarnak ikertu ditu. Hizkuntza bateko hiztunak leku izena entzun bezala bereganatu eta egokitu ohi du bere hizkuntzaren fonetikara, eta bide horretatik ere aldaketak sortu dira hitzetan. Itzulpena ere erabili izan da leku izenak hizkuntza batetik bestera aldatzeko (adibidez, Ategorrieta, Donostiako auzo baten egungo euskal izena, antzinako Puertos Colorados erdal izenaren itzulpena da).
Toponimiak informazio garrantzitsua eskaintzen du lekuen historiaz, biztanleen antzinako hizkuntzaz, biztanleen banaketaz, lekuaren erlijioaz, folkloreaz, jendearen bizimoduaz, eta abar.

## Zenbait toponimo mota

Endonimoa tokiko bertako hizkuntzan ematen den toponimoa da. Beste hizkuntza batean egiten den moldaketa edo itzulpena exonimoa da. Adibidez, Roma latinez eta italieraz endonimoa da, eta Erroma, euskarazko exonimoa.

## Ikus, gainera

* Exonimo
* Tautotoponimo
* Odonimia
* Oikonimia
* Hidronimia

## Kanpo estekak

* (Gaztelaniaz) (Frantsesez) Euskal Onomastikaren Datutegia (Euskaltzaindia)
* (Gaztelaniaz) (Frantsesez) Exonimiaren Datutegia (Euskaltzaindia)
* EAEko toponimia euskadi.net webgunean
* Nafarroakoko toponimia ofiziala.
* Datuak: Q485762
* Multimedia: Toponymy / Q485762

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/26 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
# Tautotoponimo

Tautotoponimoa (grezieratik: tauto "berdin", topos "leku" eta nomos "izen") leku bati izena emateko erabiltzen den toponimo pleonastikoa da, tokiaren izendapen geografikoa beste hizkuntza batean errepikatzen duena. Horregatik, tautotoponimoak leku jakin baten kolonizazioaren erakusgarri izaten dira.
Gure inguruko tautotoponimoen adibiderik klasikoena erdarazko Val d'Aran da (gaztelaniaz Valle de Arán), Aran euskarazko haran hitzetik bide datorrelako. Euskaldun batek errepikapenaren absurdoa argi ikusten du: Arango harana.
Xabier Kintanaren ustez, Atapuerca ere tautotoponimoa izan liteke (ate-puerta): agian, euskaldunon antzinako mendebalderako hedaduraren erakusgarria da.

## Beste tautotoponimo batzuk

* Arabako Haranako harana eta Baias ibaia
* Nafarroako Sakana harana
* Okzitaniako Arango harana
* Saharako basamortua (saharak "basamortu" esan nahi du)
* Burgoseko hiria (burgok "hiri" esan nahi du)
* Medinako hiria (medinak "hiri" esan nahi du arabieraz)
* Pont de Suert ("Suert" terminoak "zubi-hiri" esan nahi du aitzineuskaraz)
* Michigan Lakua ("Michigan" terminoak "ur handi" esan nahi du ojibweraz)

## Erreferentziak

* ↑ Atapuerca izenaren inguruan izeneko artikulua erabili.com webgunean

## Ikus, gainera

* Exonimo
* Toponimo

## Kanpo estekak

* Datuak: Q3091091
# Exonimo

Exonimoa (grezieratik: exo "kanpo" eta nomos "izen") toki edo pertsona baten izenaren bertsioa da, toki horretakoa edo pertsona horrena ez den hizkuntza batean. Tokien exonimoei exotoponimo deritze, eta euskal exotoponimoen adibide dira Frantzia izena (bertako hizkuntzaz France da), edota Bartzelona (bertako hizkuntzaz, Barcelona). Pertsonen exonimoei exoantroponimo deritze, eta euskal exoantroponimoen adibide dira aita santuen nahiz errege-erreginen izenak: Joan Paulo I.a (latin errituko Eliza Katolikoaren hizkuntzan, Ioannes Paulus PP. I), Gilen I.a Ingalaterrakoa (ingelesez, William I), eta abar.
Beste hizkuntza batetiko toki edo pertsona izen batek zenbat eta tradizio luzeagoa izan hizkuntza batean, orduan eta maizago izango du izen horrek exonimoa hizkuntza horretan.
NBEk gaur egun exonimo gehiago ez sortzea proposatzen du, lekuen toponimoak ahalik eta hoberen kontserbatzeko asmoz.

## Ikus, gainera

* Exonimo eta endonimo
* Toponimo
* Tautotoponimo

## Kanpo estekak

* Euskaltzaindia: Euskal exonimia, Euskal Onomastikaren Datutegian.
* Datuak: Q81639
# Exonimo eta endonimo

Exonimo eta endonimo hizkuntzalaritzan erabiltzen diren nazioarteko hitzak dira (cf. ingelesezko exonym eta endonym, frantsesezko exonyme eta endonyme, gaztelaniazko exónimo eta endónimo), lekuek, giza taldeek eta hizkuntzek izaten dituzten kanpotik emandako izenak eta barrutik emandako izenak bereizteko.
Esate baterako, Germany, Allemagne, Alemania exonimoak dira —kanpotik emandako izenak— eta Deutschland, endonimoa, alemanezkoa.

## Ikus gainera

* Exonimo.
* Autoglotonimo.
* Heteroglotonimo.

## Kanpo estekak

* Datuak: Q22920493
# Heteroglotonimo

Hizkuntza bati auzotarrek ematen dioten izenari heteroglotonimoa esaten zaio. Barneko hiztunek bere hizkuntza izendatzeko erabiltzen duten izenari autoglotonimoa esaten zaio.
Adibidez, euskara hitza autoglotonimoa da, eta lekuan lekuko hitz horren aldaera guztiak (eskuara, euskera, üskara...) ere bai. Aldiz, vasco, vascuence, basque eta auzoko hizkuntzetan erabili diren izenak heteroglotonimoak dira.

## Ikus gainera

* Autoglotonimo
* Exonimo eta endonimo

## Erreferentziak

* ↑ Belen Uranga, Patxi Juaristi, Itziar Idiazabal, Andoni Barreña eta Estibalitz Amorrortu: "Munduko hizkuntzen izenak euskaraz", Uztaro, 54. 2005

## Kanpo estekak

* Datuak: Q3331093
# Autoglotonimo

Autoglotonimoa herri batek bere hizkuntzari ematen dion izena da. Askotan, herri horrek eta bere hizkuntzak daukaten harremanaren inguruko datu soziolinguistikoak atera daitezke hortikː esaterako, castellano / español bikotea gaztelaniaz, asturianu / llionés asturieraz edo katalanez valencià / català bezalako bikoteek egoera soziolinguistikoaren berri ematen dute.
Aldiz, kanpotarrek auzotarren hizkuntza jakin bati ematen dioten izenari heteroglotonimoa esaten zaio.
Adibidez, euskara hitza autoglotonimoa dugu, eta lekuan lekuko hitz horren aldaera guztiak (eskuara, euskera, üskara...) ere bai, baina vasco, vascuence, basque, basc, Basque eta auzoko hizkuntzetan erabiltzen diren gainerako izenak heteroglotonimoak dira.

## Erreferentziak

* ↑ Belen Uranga, Patxi Juaristi, Itziar Idiazabal, Andoni Barreña eta Estibalitz Amorrortu: "Munduko hizkuntzen izenak euskaraz", Uztaro, 54. 2005

## Ikus, gainera

* Exonimo eta endonimo
* Heteroglotonimo

## Kanpo estekak

* Datuak: Q3323364
# María Calderón

María Inés Calderón (Madril, 1611 – Valfermoso de las Monjas (Guadalajarako probintzia), 1678), herrian «La Calderona» eta «Marizápalos» bezala ezaguna, abeslari eta antzerki aktore ospetsua izan zen. Filipe IV.ren amorantea eta bere seme bat izan zuen, Joan José Austriakoa, sasikosemea. Bere ahizpa, Juana Calderón, abeslaria eta aktorea izan zen ere bai eta askotan biak nahastu egiten dira.

## Biografia

Ospe handiko emakumea izan zen. Hamasei urtekin oso gazte ederra zela esaten zen eta garaiko antzerkiaren benetako izarra. Bere biografiari buruz datu asko ez daude. Dirudienez hamasei urtekin ezkonduta zegoela eta amorante batzuk zituela, tartean Ramiro Núñez de Guzmán noblea; dena dela, ahal da ere ahizparenak izan eta historiak bienak nahastu izana. Erregeak orduan ezagutu zuela, Madrilgo etxarteko antzokian.
Erregearekin izan zuen harremana eszenatokiak uztera behartu zion, bere arrakasta handiaren erdian. Erreginarekin ere arazoak izan zituen zeren eta Elisabet Borboikoak ez zuen onartu espektakuluak eta zezenketak ikusteko Maríak Madrilgo Plaza Nagusiko ohorezko palko bat erabiltzeko eskubide izatea. Ondorioz, plazaren izkin batera eramaten zuten eta bere balkoia herriak «Marizápalosen balkoia» deitu zion. Marizápalos izengoita abesti ezagun batetik zetorkio gazteari.
Joan José Austriakoa, erregearen sasiko semea, Ramiro Núñezen etxean jaio zen, 1629an. Nahiz eta Maríak ez onartu egun batzuetara haurra kendu zioten printzipe mailako heziketa izateko. Jaioberrien liburuan lurraren semea gisa jaso zuten, guraso ezezagunen haurrei izendatzen zitzaien moduan garaiko ohitura jarraituz. Dena dela, 1642an aitak onartu zuen bere semea zela.
Haurra jaio ondoren María eta erregearen arteko harremana bukatu zen eta emakumeari Valfermoso de las Monjasen zegoen San Joan Bataiatzailearen monasterioan sartzeko agindu zioten. Ia hamabost urte moja izan zen eta 1643tik 1646ra komentuko abadesa. Bere heriotza ez dago oso garbi. Kondaira baten arabera bidelapur batez maitemindu zen eta harekin mendira ihes egin zuen; horregatik Calderona mendikatea izendatu zen Valentzia iparraldeko mendikatea, emakumea bertan ezkutatu omen zelako. Madrilgo aktoreen elkartearen arabera Madrilen 1678an hil omen zen eta azken urteetan elkarteak diruarekin lagundu ziola. Berriro ere ahizparen biografiarekin nahasten da eta ez dago garbi zein zen bat eta zein bestea.

## Erreferentziak

* 1 2 https://web.archive.org/web/20140427050134/http://enciclopedia.us.es/index.php/Mar%C3%ADa_In%C3%A9s_Calder%C3%B3n
* ↑ https://web.archive.org/web/20071025032840/http://www.formacionsinbarreras.com/cultura/index.php?seccion=265&contenido=669
* ↑ https://web.archive.org/web/20200125015707/http://www.cervantesvirtual.com/servlet/SirveObras/scclit/34695170983481640365679/not0011.htm
* ↑ https://web.archive.org/web/20200125015708/http://www.aache.com/monaster/guadalajara_valfermoso.htm

## Kanpo estekak

* (Gaztelaniaz)RTVEren María Calderóni buruzko bideo luzea.
* Datuak: Q4701442
* Multimedia: María Calderón / Q4701442
# Aintzane

Aintzane euskarazko emakumezko pertsona-izena da. Aintza neologismoa oinarri hartuta Deun-ixendegi euzkotarra lanean proposatu zen emakume izena, eta hedadura lortu izan du 20. eta 21. mendeetan. Gaztelaniazko eta latinezko Gloria izen eta terminoaren parekidea da eta, hortaz, parekidetzat jotzen ditu Euskaltzaindiak Aintza eta Loria, biak ere emakumezko izen bezala.

## Aintzane izena duten pertsona ezagunak

| Izen-abizenak | Jarduera | Jaiolekua | jaiotza data |
| Aintzane Cámara | musikari | Bilbo | 1958 |
| Aintzane Encinas | futbolari | Donostia | 1988-04-22 |
| Aintzane Erkizia Martikorena | arte-historialari unibertsitateko irakasle | Lesaka | 1978 |
| Aintzane Ezenarro | politikari kazetari soziologo | Getaria | 1971-03-18 |
| Aintzane Gamiz | aktore ahots-aktore | Legazpi | 1981-04-18 |
| Aintzane Muguruza Mendarte | ekintzaile | Donostia | 1969 |
| Aintzane Uria | abeslari musika-irakasle | Durango | 1979-04-12 |
| Aintzane Urkijo | irakasle politikari | Santurtzi | 1967-10-28 |
| Aintzane Usandizaga | idazle | Lasarte-Oria | 1988-04-15 |
| Aintzane de Luna | artista zeramikari | Bilbo | 1963 |
| Miren Aintzane Garate Pagaldai | irakasle politikari | | |

## Erreferentziak

* ↑ «EODA - Bilaketa - EODA» www.euskaltzaindia.eus (Noiz kontsultatua: 2019-10-07).

## Ikus, halaber

* Aintza

## Kanpo estekak

* Datuak: Q66745486
# Aretxabaleta (Gasteiz)

Aretxabaleta Gasteizko udalerria osatzen duten herrietariko bat da. 554 metroko garaieran kokaturik dago. Gasteiz erdigunetik bi kilometrora dago hegoaldeko norabidean. Gaur egun hiriaren baitan integraturik dago, inguruan eraiki zuten auzo berriaren eraginez.

## Geografia

Gasteizko 2000ko Hiri Antolamenduko Plan Nagusiak Aretxabaleta eta Gardelegiko lurretan auzo berri bat eraikitzea aurreikusi zuen, Goikolarra izenekoa hain zuzen. Auzo berriak 813.850 metro koadro bete zituen eta 2.210 etxebizitza berri eraikitzeko asmoa zegoen, horietatik 188 familiabakarreko isolatuak, 416 familiabakarreko atxikiak eta 1.455 babes ofizialekoak. Auzo berriaren hiritartze lanak 2008an hasi ziren, eta 2012. urterako jadanik etxebizitzak eraikitzen hasita zeuden.

## Demografia

Aretxabaletari esleitutako zenbait etxebizitza Goikolarra auzo berrian sartu ziren, eta horren ondorioz, biztanleen zenbaketa jaitsi egin zen 2005. urtetik aurrera.
* Aretxabaletako biztanleria

## Jaiak

Aretxabaletak ekainaren 24ean ospatzen ditu jaiak.

## Erreferentziak

* ↑ (Gaztelaniaz) [Gasteizko Udaleko Zabalgunea21 enpresaren webgunea http://www.vitoria-gasteiz.org/we001/was/we001Action.do?aplicacion=wb021&tabla=contenido&idioma=eu&uid=u7c25a52e_12b8a142bcd__7fb9%5B%5D]

## Ikus, gainera

* Goikolarra
* Aretxabaleta (Gipuzkoa)

## Kanpo estekak

* Datuak: Q627135
* Multimedia: Aretxabaleta (Vitoria-Gasteiz) / Q627135